CELEX: 32020D0758
Language: hr
Date: 2020-06-04 00:00:00
Title: Provedbena odluka Komisije (EU) 2020/758 оd 4. lipnja 2020. o mjerama koje Ujedinjena Kraljevina treba poduzeti u vezi s organizmima Xylella fastidiosa i Ceratocystis platani (priopćeno pod brojem dokumenta C(2020) 3604) (Vjerodostojan je samo tekst na engleskom jeziku)

9.6.2020   
               
               
                  HR
               
               
                  Službeni list Europske unije
               
               
                  L 179/8
               
            
         PROVEDBENA ODLUKA KOMISIJE (EU) 2020/758
         оd 4. lipnja 2020.
         o mjerama koje Ujedinjena Kraljevina treba poduzeti u vezi s organizmima Xylella fastidiosa i Ceratocystis platani
         
         
            
               (priopćeno pod brojem dokumenta C(2020) 3604)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 52. stavak 4. u vezi s člankom 131. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (2),
         budući da:
         
                     (1)
                  
                  
                     U skladu s člankom 127. stavkom 1. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju pravo Unije primjenjuje se na Ujedinjenu Kraljevinu i u njoj tijekom prijelaznog razdoblja predviđenog u tom sporazumu. To prijelazno razdoblje završava 31. prosinca 2020.
                  
               
                     (2)
                  
                  
                     U skladu s člankom 52. stavkom 1. Uredbe (EU) 2016/2031 Ujedinjena Kraljevina obavijestila je Komisiju 10. ožujka 2020. o mjeri Unije koju bi bila voljela da je Unija poduzela protiv, među ostalim, organizama Xylella fastidiosa i Ceratocystis platani („određeni štetni organizmi”). U skladu s člankom 52. stavkom 2. te uredbe Ujedinjena Kraljevina obavijestila je i o privremenim nacionalnim mjerama koje namjerava uvesti u nedostatku takve mjere Unije.
                  
               
                     (3)
                  
                  
                     Kad je riječ o organizmu Xylella fastidiosa, Ujedinjena Kraljevina navela je da zadržavanje zaraženih stabala maslina u Belgiji 2018. i nedavni slučaj Vinca u Italiji 2019. pokazuju da postoji rizik od premještanja zaraženog bilja koje nema vidljivih simptoma na državno područje Ujedinjene Kraljevine. Ujedinjena Kraljevina ustvrdila je i da se postojećim mjerama Unije protiv štetnog organizma Xylella fastidiosa ne otklanjaju rizici istaknuti u njezinoj procjeni rizika od štetnih organizama (3) te da nema dokaza da bi se u reviziju mjera Unije koja je u tijeku uključili zahtjevi koje je prethodno predložila Ujedinjena Kraljevina. Također je navela da se postojećim mjerama Unije protiv organizma Xylella fastidiosa utvrđenima Provedbenom odlukom Komisije (EU) 2015/789 (4) i nacrtom akta, koji je dostavljen državama članicama radi razmjene mišljenja i čiji je cilj stavljanje izvan snage te odluke, ne rješava potreba za postroženim zahtjevima u pogledu tih vrsta domaćina. Zbog toga je Ujedinjena Kraljevina navela da i dalje postoji neprihvatljiva razina rizika od štetnih organizama te da stoga planira uvesti nacionalne mjere u skladu s člankom 52. Uredbe (EU) 2016/2031 u nedostatku odgovarajućih zahtjeva koje bi bila voljela da je Unija provela.
                  
               
                     (4)
                  
                  
                     Ujedinjena Kraljevina usto je navela da se njezinom predloženom mjerom, među ostalim, zabranjuje unos u Ujedinjenu Kraljevinu bilja iz trećih zemalja, uključujući Uniju, osim plodova i sjemena bilja Coffea i Polygala myrtifolia L. Također je navela zahtjev da se unos ili premještanje u Ujedinjenu Kraljevinu bilja, osim plodova i sjemena bilja Olea europaea L., Lavandula, Nerium oleander L., Prunus dulcis L. i Rosmarinus officinalis L. uzgojenih u područjima Unije u kojima pojava štetnih organizama nije zabilježena, dopušta samo ako je najmanje godinu dana prije izvoza uzgajano na registriranom i nadziranom mjestu proizvodnje okruženom područjem od 200 m za koje je poznato da je slobodno od štetnih organizama te ako se godišnji inspekcijski pregledi na tom mjestu proizvodnje temelje na intenzivnom uzorkovanju i ispitivanju, a neposredno prije premještanja bilja proveden je dodatni inspekcijski pregled. U slučaju unosa ili premještanja neukorijenjenih reznica bilja Lavandula, Nerium oleander L. i Rosmarinus officinalis L. u Ujedinjenu Kraljevinu, te bi reznice trebale potjecati od matičnih biljaka koje ispunjavaju navedene uvjete. U slučaju područja na kojima je pojava štetnih organizama zabilježena, uvoz bilja Olea europaea L. i Prunus dulcis L. iz Unije u Ujedinjenu Kraljevinu dopušta se samo ako je bilje najmanje četiri godine prije izvoza ili, u slučaju mlađeg bilja, cijeli njegov život, uzgajano na fizički zaštićenom području.
                  
               
                     (5)
                  
                  
                     Kad je riječ o organizmu Ceratocystis platani, Ujedinjena Kraljevina navela je da su nakon prerazvrstavanja tog štetnog organizma u karantenski štetni organizam Unije na temelju Provedbene uredbe Komisije (EU) 2019/2072 (5) oznake zaštićenih područja ukinute te da je sada, uz posebne zahtjeve, moguće premještati stabla roda Platanus s proizvodnih mjesta koja se nalaze na zaraženim područjima. Ujedinjena Kraljevina smatra da novi zahtjevi iz točke 17. Priloga XIII. Provedbenoj uredbi (EU) 2019/2072, kojima se predviđa dodatna mogućnost da se bilje može proizvoditi na mjestu proizvodnje slobodnom od tog štetnog organizma, ne pružaju istu razinu fitosanitarne zaštite kao zahtjev da se bilje proizvodi na području slobodnom od štetnog organizma, imajući na umu i činjenicu da su u Francuskoj potvrđeni novi slučajevi zaraze tim štetnim organizmom.
                  
               
                     (6)
                  
                  
                     S obzirom na to, Ujedinjena Kraljevina u svojim mjerama ocijenila je da se bilje roda Platanus L. namijenjeno sadnji, osim sjemena, cijeli njegov život trebalo uzgajati na području slobodnom od štetnih organizama ili na zaštićenom području Unije.
                  
               
                     (7)
                  
                  
                     U predloženim mjerama Ujedinjene Kraljevine navedeno je i da će se bilje koje podliježe njezinim mjerama za organizme Xylella fastidiosa i Ceratocystis platani moći premještati u Ujedinjenu Kraljevinu samo uz popratnu službenu izjavu kojom se potvrđuje usklađenost s navedenim zahtjevima.
                  
               
                     (8)
                  
                  
                     Obavijest Ujedinjene Kraljevine sadržavala je i prijedloge mjera protiv štetnih organizama Agrilus planipennis i Candidatus Phytoplasma ulmi, koji su stroži od postojećih pravila Unije. Komisija će te mjere razmotriti i raspraviti o njima te ih preispitati u Stalnom odboru za bilje, životinje, hranu i hranu za životinje.
                  
               
                     (9)
                  
                  
                     Ujedinjena Kraljevina obavijestila je Komisiju 1. travnja 2020. da će nacionalne mjere za navedene štetne organizme stupiti na snagu 21. travnja 2020. te da će se najprije primjenjivati u Engleskoj, a ubrzo potom i u ostalim dijelovima Ujedinjene Kraljevine.
                  
               
                     (10)
                  
                  
                     Na temelju elemenata koje je dostavila Ujedinjena Kraljevina Komisija je u skladu s člankom 52. stavkom 3. procijenila da je rizik iz tog članka na odgovarajući način umanjen člankom 9. Provedbene odluke (EU) 2015/789 u pogledu organizma Xylella fastidiosa i točkom 17. Priloga VIII. Provedbenoj uredbi (EU) 2019/2072 u pogledu organizma Ceratocystis platani. Konkretno, Komisija je ocijenila da nisu dostupni novi znanstveni ili tehnički dokazi kojima bi se opravdala izmjena tih mjera. Komisija je o obavijesti Ujedinjene Kraljevine obavijestila i države članice te ih pozvala da dostave svoja stajališta do 24. travnja 2020.
                  
               
                     (11)
                  
                  
                     Komisija je 3. travnja 2020. zatražila od Ujedinjene Kraljevine da odmah odgodi donošenje takvih mjera. Komisija je Ujedinjenu Kraljevinu obavijestila i o činjenici da zahtjev za dodatnu popratnu izjavu uz relevantne proizvode nije u skladu s odredbama Uredbe (EU) 2016/2031 o premještanju reguliranog bilja unutar Unije. Komisija je zadržala i mogućnost donošenja akta na temelju članka 52. stavka 4. te uredbe.
                  
               
                     (12)
                  
                  
                     U odgovoru od 20. travnja 2020. Ujedinjena Kraljevina dodatno je obrazložila svoje stajalište prema kojemu je potrebno donijeti nacrt nacionalnih mjera.
                  
               
                     (13)
                  
                  
                     U pogledu organizma Xylella fastidiosa uputila je na nalaze o biljnom materijalu Unije kojim se trgovalo ili je bio namijenjen za trgovinu (npr. zadržavanje tog štetnog organizma u Belgiji) i zaključke Europske agencije za sigurnost hrane („Agencija”) o razdobljima tijekom kojih simptomi štetnog organizma nisu izraženi („asimptomatska razdoblja”), koji nisu sadržani u zakonodavstvu Unije. Ujedinjena Kraljevina navodi da oba čimbenika upućuju na postojanje rizika od izvoza zaraženog materijala (uključujući asimptomatski materijal) iz Unije.
                  
               
                     (14)
                  
                  
                     Kad je riječ o organizmu Ceratocystis platani, Ujedinjena Kraljevina nadalje je navela da su njezine mjere odgovor na situaciju koja je nastala nakon što je u studenome 2019. dostavila dodatne informacije Stalnom odboru za bilje, životinje, hranu i hranu za životinje. Te dodatne informacije odnosile su se na novootkrivene slučajeve prisutnosti tog štetnog organizma u Francuskoj, pri čemu se zaraza proširila mnogo sjevernije nego pri prethodnim otkrivenim slučajevima i za koje nema potvrđenih dokaza o izvoru zaraze. Ujedinjena Kraljevina tvrdila je da širenje štetnog organizma na sjever, uz neizvjesnost u pogledu puta kojim se širi, upućuje na povećani rizik od tog štetnog organizma i da je to razlog zbog kojeg su te mjere morale biti uvedene.
                  
               
                     (15)
                  
                  
                     Pravilnik o službenim kontrolama 2019. u pogledu zdravlja bilja i genetski modificiranih organizama (Engleska) (Zakonski instrument 2019/1517) izmijenjen je 21. travnja 2020. tim nacionalnim mjerama, a posebno Uredba 2. stavak 6. točka (b) podtočka iii. i Uredba 2. stavci 7. i 8. Pravilnika o službenim kontrolama 2020. u pogledu zdravlja bilja i genetski modificiranih organizama (Engleska) (izmjena) (6) („pravilnik Ujedinjene Kraljevine”). Te su mjere stupile na snagu prije početka rasprava u Stalnom odboru za bilje, životinje, hranu i hranu za životinje.
                  
               
                     (16)
                  
                  
                     Kad je riječ o organizmu Xylella fastidiosa, u pravilniku Ujedinjene Kraljevine utvrđene su mjere o kojima je Ujedinjena Kraljevina obavijestila Komisiju 10. ožujka 2020.
                  
               
                     (17)
                  
                  
                     Mjere protiv udomaćivanja i širenja organizma Xylella fastidiosa u Uniji utvrđene su Provedbenom odlukom (EU) 2015/789. Na temelju znanstvenih i tehničkih saznanja zahtjevi za premještanje bilja domaćina tog štetnog organizma unutar područja Unije izmijenjeni su s više akata, od kojih je posljednji Provedbena odluka Komisije (EU) 2018/1511 (7). Te mjere temelje se na nizu najnovijih znanstvenih mišljenja Agencije (8). Utvrđeni su zahtjevi za premještanje unutar Unije podložnog bilja iz demarkiranih područja i iz drugih dijelova Unije. O tim se mjerama dodatno raspravljalo u Stalnom odboru za bilje, životinje, hranu i hranu za životinje u cilju donošenja nove Provedbene uredbe Komisije kojom bi se stavila izvan snage i zamijenila Provedbena odluka (EU) 2015/789.
                  
               
                     (18)
                  
                  
                     Mjere iz pravilnika Ujedinjene Kraljevine u tom pogledu nisu razmjerne utvrđenom riziku. Unatoč činjenici da se neke odredbe primjenjuju na bilje koje potječe iz područja koja nisu demarkirana, u kojima prisutnost organizma Xylella fastidiosa nije zabilježena, pravilnikom Ujedinjene Kraljevine zahtijeva se da je ono najmanje godinu dana prije izvoza uzgajano na registriranom i nadziranom mjestu proizvodnje i da je mjesto njegove proizvodnje okruženo područjem od 200 m za koje je poznato da je slobodno od štetnih organizama te da se godišnji inspekcijski pregledi temelje na intenzivnom uzorkovanju i ispitivanju, a neposredno prije njegova premještanja provodi se dodatni inspekcijski pregled. Tom su mjerom uvedena dodatna ograničenja povezana s člankom 9. Provedbene odluke (EU) 2015/789, u kojem su već utvrđeni postroženi uvjeti za premještanje tog bilja ako ono potječe iz područja koja nisu demarkirana. Ta je mjera nerazmjerna utvrđenom riziku jer ozbiljno i ex post ometa trgovinu predmetnim biljem na stroži način nego što je to opravdano najnovijim znanstvenim mišljenjem Agencije (9) objavljenim u svibnju 2019. Tim više što je od zadnje izmjene Provedbene odluke (EU) 2015/789 u 2018. tijekom premještanja bilja domaćina organizma Xylella fastidiosa unutar Unije zabilježen tek neznatan broj zadržavanja u odnosu na opseg predmetne trgovine, a 2020. nije zabilježen nijedan. Nadalje, kad je riječ o asimptomatskom razdoblju zaraženog bilja na koje upućuje Ujedinjena Kraljevina, Agencija je u svojem najnovijem mišljenju iz svibnja 2019. navela da inspekcijski pregledi na temelju vidljivih simptoma mogu biti problematični za rano otkrivanje štetnog organizma kod nekih domaćina i zbog višestrukih čimbenika koji pridonose pojavi tih simptoma (npr. biljna vrsta, razina bakterijskog inokuluma, podvrsta predmetnog organizma Xylella fastidiosa te klimatski uvjeti). Zbog toga je Provedbenom odlukom (EU) 2015/789 utvrđeno da se za bilje na koje se odnosi pravilnik Ujedinjene Kraljevine provode intenzivni inspekcijski pregledi na temelju uzorkovanja i ispitivanja, bez obzira na prisutnost simptoma. Rasprave u Stalnom odboru za bilje, životinje, hranu i hranu za životinje o nacrtu akta kojim će se staviti izvan snage i zamijeniti ta odluka potvrdile su taj pristup na temelju dostupne znanstvene i tehničke procjene.
                  
               
                     (19)
                  
                  
                     Stoga privremene mjere koje je donijela Ujedinjena Kraljevina nisu dovoljno opravdane. Nadalje, rezultati intenzivnih praćenja koja su u skladu s tom odlukom provele države članice potvrđuju prisutnost organizma Xylella fastidiosa u dijelovima Italije, Francuske, Španjolske i Portugala u kojima su područja izbijanja bolesti pravilno demarkirana i podvrgnuta strogim mjerama kontrole.
                  
               
                     (20)
                  
                  
                     Isto se odnosi na mjeru iz pravilnika Ujedinjene Kraljevine prema kojoj se uvoz bilja Olea europaea L. i Prunus dulcis L. u Ujedinjenu Kraljevinu iz područja na kojima je zabilježena pojava organizma Xylella fastidiosa dopušta samo ako je bilje najmanje četiri godine prije izvoza ili, u slučaju mlađeg bilja, cijeli njegov život, uzgajano na fizički zaštićenom području. Postojećim mjerama Unije već su uvedeni strogi uvjeti za to bilje koje se uzgaja na demarkiranim područjima. Razdobljem od četiri godine, kako je predviđeno pravilnikom Ujedinjene Kraljevine, nastoji se osigurati dovoljan protok vremena da se pokažu simptomi zaraze štetnim organizmom ako je prisutan na biljci. Taj je cilj obuhvaćen člankom 9. Provedbene odluke (EU) 2015/789 kojim se zahtijeva proizvodnja bilja na mjestima koja su zaštićena od kukaca te intenzivno uzorkovanje i ispitivanje tijekom njegova ciklusa rasta bez obzira na prisutnost simptoma, uključujući službene inspekcijske preglede što je praktično moguće bliže vremenu premještanja.
                  
               
                     (21)
                  
                  
                     Privremene mjere koje poduzima država članica u skladu s člankom 52. stavkom 2. Uredbe (EU) 2016/2031 za umanjivanje rizika iz članka 52. stavka 1. zbog svoje posebne ciljane prirode smiju se upotrebljavati samo iznimno. Nadalje, na temelju rasprava održanih u Stalnom odboru za bilje, životinje, hranu i hranu za životinje 2019. i 2020., nijedna od mjera donesenih u pravilniku Ujedinjene Kraljevine nije procijenjena kao razmjerna ili opravdana da bi bila uključena u akt kojim će se staviti izvan snage i zamijeniti Provedbena uredba (EU) 2015/789. Privremene mjere na temelju članka 52. stavka 2. Uredbe (EU) 2016/2031 smiju se upotrebljavati samo iznimno i ne mogu biti sredstvo za zaobilaženje glasovanja kvalificiranom većinom.
                  
               
                     (22)
                  
                  
                     Kad je riječ o organizmu Ceratocystis platani, u pravilniku Ujedinjene Kraljevine utvrđene su mjere o kojima je Ujedinjena Kraljevina obavijestila Komisiju 10. ožujka 2020. Te su mjere strože od odgovarajućeg zahtjeva utvrđenog u točki 17. Priloga VIII. Provedbenoj uredbi (EU) 2019/2072, kojim se dopušta dodatna mogućnost da predmetno bilje za sadnju pod određenim uvjetima može potjecati s mjesta proizvodnje slobodnog od štetnog organizma, a ne samo s područja slobodnog od štetnog organizma. Mjere predviđene Provedbenom uredbom (EU) 2019/2072 za interno premještanje bilja roda Platanus L. namijenjenog sadnji temelje se na najnovijem znanstvenom mišljenju Agencije te procjeni rizika i mogućnosti smanjenja rizika u pogledu organizma Ceratocystis platani u EU-u (10). Od donošenja te uredbe nisu dostupni nikakvi novi znanstveni ili tehnički dokazi, a ni Ujedinjena Kraljevina nije dostavila nove informacije. U Prilogu VIII. Provedbenoj uredbi (EU) 2019/2072 utvrđeni su dodatni uvjeti za slobodna mjesta proizvodnje u usporedbi s mjerama utvrđenima u Direktivi Vijeća 2000/29/EZ (11) kako bi se pružila veća sigurnost u pogledu slobode od štetnih organizama bilja roda Platanus L. namijenjenog sadnji koje je predmet trgovine. Ta mjera iz pravilnika Ujedinjene Kraljevine stoga nije dovoljno opravdana novim znanstvenim ili tehničkim dokazima objavljenima nakon donošenja Provedbene uredbe (EU) 2019/2072.
                  
               
                     (23)
                  
                  
                     Nadalje, pravilnikom Ujedinjene Kraljevine predviđeno je da se sve to bilje i biljni proizvodi premještaju iz Unije na njezino državno područje samo uz popratne službene izjave kojima se potvrđuje usklađenost s odredbama tog pravilnika.
                  
               
                     (24)
                  
                  
                     Nakon stupanja na snagu pravilnika Ujedinjene Kraljevine Komisija je 28. travnja 2020. obavijestila Ujedinjenu Kraljevinu da te nove nacionalne mjere nadilaze postojeće zahtjeve, da nisu potkrijepljene najnovijim znanstvenim obrazloženjem i da su nerazmjerne. Stoga je Komisija od Ujedinjene Kraljevine zatražila da te mjere stavi izvan snage ili ih izmijeni u skladu s člankom 52. stavkom 4. Uredbe (EU) 2016/2031. Mjere i dalje nisu stavljene izvan snage ni izmijenjene, a Ujedinjena Kraljevina nije pokazala da namjerava djelovati u skladu s time.
                  
               
                     (25)
                  
                  
                     Uzimajući to u obzir, primjereno je odlučiti da se mjere iz pravilnika Ujedinjene Kraljevine koje se odnose na navedene štetne organizme i kojima se u pogledu premještanja predmetnog bilja i biljnih proizvoda unutar Unije uvode stroži zahtjevi od onih iz propisa Unije trebaju na odgovarajući način izmijeniti kako bi se taj pravilnik uskladio sa zakonodavstvom Unije.
                  
               
                     (26)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Obveza izmjene Pravilnika o službenim kontrolama 2019. u pogledu zdravlja bilja i genetski modificiranih organizama (Engleska)
            
               1.   Za potrebe ovog članka,
               
                           (a)
                        
                        
                           „Pravilnik Ujedinjene Kraljevine o službenim kontrolama 2019.” znači: Pravilnik o službenim kontrolama 2019. u pogledu zdravlja bilja i genetski modificiranih organizama (Engleska) (Zakonski instrument 2019/1517);
                        
                     
                           (b)
                        
                        
                           „Pravilnik Ujedinjene Kraljevine o službenim kontrolama 2020.” znači: Pravilnik o službenim kontrolama 2020. u pogledu zdravlja bilja i genetski modificiranih organizama (Engleska) (izmjena) (a posebno Uredba 2. stavak 6. točka (b) podtočka iii. i Uredba 2. stavci 7. i 8.), koji je stupio na snagu 21. travnja 2020.
                        
                     
            
               2.   Ujedinjena Kraljevina mijenja Pravilnik Ujedinjene Kraljevine o službenim kontrolama 2019. uklanjanjem izmjena koje se odnose na organizme Xylella fastidiosa i Ceratocystis platani, koje su u taj pravilnik unesene Pravilnikom Ujedinjene Kraljevine o službenim kontrolama 2020.
            
         
         
            Članak 2.
            Rok za ispunjavanje obveze
            Ujedinjena Kraljevina dužna je donijeti odredbe potrebne za usklađivanje s ovom Odlukom najkasnije do 20. lipnja 2020.
         
         
            Članak 3.
            Adresati
            Ova je Odluka upućena Ujedinjenoj Kraljevini Velike Britanije i Sjeverne Irske.
         
         
            Sastavljeno u Bruxellesu 4. lipnja 2020.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 317, 23.11.2016., str. 4.
         
         
            (2)  SL L 29, 31.1.2020., str. 7.
         
         
            (3)  Department for Environment, Food and Rural Affairs, Rapid Pest Risk Analysis (PRA) for Xylella fastidiosa, veljača 2020.; https://planthealthportal.defra.gov.uk/assets/pras/Xylella-Draft-PRA.pdf
         
            (4)  Provedbena odluka Komisije (EU) 2015/789 od 18. svibnja 2015. o mjerama za sprečavanje unošenja u Uniju organizma Xylella fastidiosa (Wells et al.) i njegova širenja unutar Unije (SL L 125, 21.5.2015., str. 36.).
         
            (5)  Provedbena uredba Komisije (EU) 2019/2072 od 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).
         
            (6)  The Official Controls (Plant Health and Genetically Modified Organisms) (England) (Amendment) Regulations 2020, UK Statutory Instruments, 2020. No. 381, Regulation 2.
         
            (7)  Provedbena odluka Komisije (EU) 2018/1511 od 9. listopada 2018. o izmjeni Provedbene odluke (EU) 2015/789 o mjerama za sprečavanje unošenja u Uniju organizma Xylella fastidiosa (Wells et al.) i njegova širenja unutar Unije (SL L 255, 11.10.2018., str. 16.).
         
            (8)  EFSA Journal 2015.; 13(1):3989, 262 str. doi:10.2903/j.efsa.2015.3989.;
         EFSA Journal 2016.; 14(10):4601, 19 str. doi:10.2903/j.efsa.2016.4601.
         
            (9)  EFSA Journal 2019.; 17(5):5665, 200 str. https://doi.org/10.2903/j.efsa.2019.5665
         
            (10)  EFSA Journal 2016.; 14(12):4640, 65 str. doi:10.2903/j.efsa.2016.4640.
         
            (11)  Direktiva Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (SL L 169, 10.7.2000., str. 1.).